kardosdrur/scandi-wiki huggingface dataset:
Kolding Miniby

Kolding Miniby er beliggende i Geografisk Have i Kolding og er en gengivelse af byen som den så ud i årene 1860-1870. Den er bygget i skalaen 1:10.

Historie 

Erik Hansen fik ideen til minibyen i 1971, da han var i Holland, hvor han besøgte en miniby og i 1996 blev foreningen Kolding Miniby stiftet. Foreningen består af frivillige arbejdere, der selv fremstiller alle byggematerialer fra bunden af. Foreningen har haft til huse forskellige steder i byen, men har nu fået en fast plads i Geografisk Have. Den blev indviet 29-06-2012 af Koldings borgmester Jørn Pedersen og ved samme lejlighed overdrog foreningen Kolding Miniby til Kolding Kommune. Ved indvielsen blev den røde snor klippet over med en minisaks og minibyens miniborgmester, Jørgen Asmussen,overdrog derefter minibyens nøgle til Koldings borgmester.

Foreningens ca 260 medlemmer (heraf ca. 50 aktive) fortsætter dog udbygningen af minibyen, der pr.2017 rummer 380 bygninger, Disse udgør ca. 55 % af de planlagte bygninger.

Bygningerne er meget detaljerede og mursten, munkesten, tagsten, bindingsværk, vinduer, døre, porte og udsmykning af vinduer, er fremstillet af medlemmerne selv. Det hele laves ud fra tegninger, der også fremstilles på deres egne tegnestuer. Alene Staldgården har 116.000 små tagsten.

Referencer

Eksterne henvisninger 
 Kolding Minibys hjemmeside

Miniby
Minibyer i Danmark
Museer etableret i 1996
Europa-Park

Europa-Park er den største forlystelsespark i Tyskland og det næstmest populære forlystelsesparkresort i Europa. Europa-Park er beliggende i byen Rust i Sydvesttyskland mellem Freiburg og Strasbourg i Frankrig. Parken er sommeråben fra marts indtil begyndelsen af november (sommersæsonen) og fra slutningen af november til den anden uge i januar (vintersæson).

Europa-Park drives af familien Mack, der har produceret vogne siden 1780, cirkusvogne siden 1880 og rutsjebaner siden 1921. I parken findes en af Europas højeste rutsjebaner. Den 73 meter høje Silver Star.

Rutchebaner (udvalgte)

Kildehenvisninger

Eksterne henvisninger 

Forlystelsesparker i Tyskland
Etableret i 1975
Kreidler

Kreidler var en tysk producent af små motorcykler og knallerter. Firmaet havde hovedsæde i Kornwestheim mellem Ludwigsburg og Stuttgart. Firmaet blev grundlagt i 1903 som "Kreidlers Metall- und Drahtwerke" af Anton Kreidler. Produktionen af motorcykler begyndte i 1951. I 1959 var en tredjedel af alle tyske mortorcykler af mærket Kreidler. Kreidler opnåede endvidere stor succes indenfor motorsport i 1970'erne.

I Danmark var Kreidler primært kendt for deres knallerter, der var noget dyrere end tilsvarende konkurrenter fra Puch og fra japanske producenter Suzuki og Yamaha.

Ungdomskultur i 70'erne 

Indbegrebet af frihed i ungdomskulturen i Danmark i 70'erne manifesterede sig blandt andet via populariteten af knallerten. Fænomenet er detaljeret beskrevet i bogen "Overhaling i 3.gear".

Kreidler havde i den forbindelse en helt speciel kult, da den bremse- og affjedringsmæssigt var bygget som en motorcykel. Det var en yndet sport at tune sin Kreidler samt forskønne den ved at forkrome enkelte dele. Den tilladte maksimal hastighed var 30km i timen. Såkaldte tuningssæt kunne købes frit i handelen både i 50cc og 70cc og kunne ændre motorens ydeevne fra 1hk til 6.5hk eller mere. Det var naturligvis ulovligt at tune sin knallert og politiet gjorde i perioden deres bedste for at dæmpe lysten til at køre for stærkt ved regelmæssigt at stoppe knallerter for at tjekke om de var gearede, hakkede eller borede. På grund af de mange alvorlige ulykker knallerter var involveret i, blev aldersgrænsen hævet fra 15 til 16 år.

Kreidler fabrikken konkurs 

Firmaet Kreidler ophørte imidlertid i 1982. Rettighederne til varemærket Kreidler blev solgt til forretningsmanden Rudolf Scheidt, der lod den italienske producent Garelli Motorcycles fremstille knallerter under Kreidler navnet frem til 1988. Herefter blev retten til Kreidler-navnet overtaget af cykelproducenten Prophete.

Kreidler i motorsport 
Kreidler var aktiv i Grand Prix motorcykelløb, hvor mærket vandt otte VM-titler i 50 cc-klassen:

 1971 Jan de Vries
 1973 Jan de Vries
 1974 Henk van Kessel
 1975 Ángel Nieto
 1979 Eugenio Lazzarini
 1980 Eugenio Lazzarini
 1982 Stefan Dörflinger
 1983 Stefan Dörflinger

Gallery

Referencer 

http://kreidlerreg.dk 

Overhaling i 3. gear, Jens Jessen, GT Forlag 2004.

Eksterne henvisninger 

 Kreidler Museum 
 Kreidler museet 
 Kreidlers historie 
 / Tuning

Etableret i 1903
Køretøjsproducenter fra Tyskland
Motorcykelmærker
Knallertmærker
Zinder (region)

Zinder er en af Nigers syv regioner. Den har et areal på 155.778 km², og havde 2.824.468 indbyggere i 2010. Regionens hovedstad er byen Zinder.

Geographie 
Zinder grænser på de tre sider til nigerske regioner: mod øst ligger Maradi, mod nord Agadez og mod vest Diffa. Syd for Zinder ligger de nigerianske delstater Jigawa, Katsina og Yobe.

Befolkning
Befolkningen består for en stor del af  Hausafolk  som udgør  69 %. Andre befolkningsgrupper er Kanuri med 13 %, Fulbe med 9 %, Tuareger med 7 % und Tubu med 1 %.

Zinder er inddelt i fem departementer: Goure, Magaria, Matameye, Mirriah og Tanout.

Eksterne kilder og henvisninger 

Nigers regioner
Kanuri

Kanuri er en folkegruppe der lever i området omkring Tchadsøen i delstaten Borno i den  nordøstlige del af Nigeria og de tilgrænsende  dele af Niger, Tchad og Cameroun. Kanuri var den vigtigste folkegruppe i kongedømmet Bornu.

De fleste kanurier bor i Nigeria, hvor deres antal i  2005 regnedes til omkring 4,8 millioner, så med dem i nabolandene er  de godt fem millioner. Hovederhvervet er landbrug, og de dyrker hirse og sorghum, samt jordnødder og bomuld til eksport. Kanuri har været muslimer siden 1100-tallet. Deres sprog tilhører de Nilosahariske sprog.

Eksterne kilder og henvisninger 

Om Kanuri på Store norske leksikon.

Folkeslag i Afrika
Folkeslag i Nigeria
Folkeslag i Niger
Folkeslag i Tchad
Folkeslag i Cameroun
Narvakultur

Narvakulturen eller østlige Østersø (ca. 5.300 til 1.750 f.Kr.) var en tidlig neolitisk jæger- og samlerkultur i det nuværende Estland, Letland, Litauen, Kaliningrad Oblast samt tilstødende dele af Polen og Rusland. Narvakulturen efterfulgte af den mesolitiske Kundakultur og blev efterfulgt af bronzealderen. Kulturen blev opkaldt efter Narvafloden i Estland.

Varianter af Narvakulturen 

Under båndkeramikkulturen () udviklede der sig to varianter af narvakulturen:
 Den nordøstlige variant ser ud til at være forblevet selvstændig. Måske under indflydelse af den uralske sprogfamilie.
 Den sydvestlige har elementer af den tidligere tragtbægerkultur og senere båndkeramikkulturen. Huld og Bley relaterer den sydvestlige variant til udviklingen af det proto-baltiske sprog, forløberen for bl.a. lettisk, litauisk og gammelpreussisk.

Udgravning 

Den hidtil største udgravning er en begravelsesplads i Zvejnieki nær Burtniekssøen i Letland.

Noter

Eksterne henvisninger 

 Oversigt over neolittiske fund ved Narva i Estland 

Stenalder
Arkæologi i Litauen
Arkæologi i Letland
Arkæologi i Estland
Pieter de Hooch

Pieter Hendrickzoon de Hooch [ho.k] (også Hoogh, Hooghe) (døbt 20. december 1629 i Rotterdam – begravet 24. marts 1684 i Amsterdam) var en hollandsk genremaler i den hollandske guldalder. Mange af hans værker har ligheder i motivvalg og komposition med Johannes Vermeer.

Hooch var søn af mureren Hendrick Hendricksz de Hooch og jordemoderen Annetge Pieters. Efter at have været kammertjener giftede han sig 1654 med datteren af en rig fajancefabrikant i Delft, bosatte sig her et par år (1655 medlem af Sankt Lukasgildet) og kunne nu leve for sin kunst. 1657-68 synes han at have virket i Amsterdam; efter 1677 (sidste årstal på hans billeder) ved man næsten intet om ham, men han døde af ukendte grunde i en dårekiste i Amsterdam. Han uddannede sig i begyndelsen under indflydelse fra Jacob Duck, senere fra Rembrandt. Hoochs malerier »fortæller« så lidt: Et brev læses, der syes, den daglige dont passes, men man får på den elskværdigste måde idyllen og hyggen i de hollandske hjem; med udsøgt malerisk kraft skildres disse hjem med deres udstyr. Lyset bringer stemning over dem; fra højtsiddende vinduer siver det gyldent ned på det ternede gulv og brydes med lyset fra siderummet; Hoochs klare og smukke komposition virker gerne med flere rum: Udsigt ind gennem en åbentstående dør, indblik til et gårdinteriør osv. Disse skønne billeder — de tidligste af størst malerisk fylde — hører til malerisamlingernes perler. I Rijksmuseum i Amsterdam bl.a. Moder med barnet, Binnenhuis, Køkkenet, i Londons National Gallery Musikselskab i en gård etc., i Louvre Spillepartiet, i Frankfurt am Mains Städelches Museum Dame ved skrivebordet, i Gemäldegalerie, Berlin (tidligere Kaiser Friedrich-Museum): Slagtet svin, Hollandsk interiør mm. I Statens Museum for Kunst smukke billeder, der dog har lidt en del (forvaskning), i Nivaagaards Malerisamling et fint gårdinteriør. Hooch er også repræsenteret i Nationalmuseum i Stockholm.

Referencer

Eksterne henvisninger 

 

Malere fra Nederlandene
Personer fra Rotterdam
Medlemmer af Sankt Lukasgildet
Preben Olsen

Preben Olsen (født 25. august 1943) er en tidligere dansk atlet medlem af Haderslev IF. Han var danske mesterskaber i femkamp 1964 med 2835 point og tikamp 1965, hvor han med 6720 point slog Svend Aage Thomsens 23 år gamle danske rekord med 13 point, samme år blev han også blev nummer tre ved DM i hammerkast med et kast på 53,69.

Danske mesterskaber 
  1965 Femkamp 3121p
  1965 Tikamp 6720p
  1965 Hammerkast 53,69
  1964 Femkamp 2835p

Dansk rekord 
 Tikamp 6720p Haderslev 28-29. august 1965 (serie: 11.2-6.43-12.94-1.70-52.o/16.4-42.80-3.60-54.17-4.52.6)

Eksterne henvisninger 
 DAF i tal – Preben Olsen
 Statletik.dk - Profil - Preben Olsen
 Æresmedlemmer i HIF 

Mangekæmpere fra Danmark
Atleter fra Haderslev IF
Carsten Svensson

Carsten Svensson (født 20. marts 1954 i København) er en dansk officer.

Svensson blev menig 1973. Han blev uddannet på Hærens Officersskole 1975-79 og tog Føringskursus og Stabskursus I 1983-84 og Føringskursus og Stabskursus II 1986-87. 1974 blev han sergent, 1979 premierløjtnant, 1984 kaptajn, 1987 major, 1993 oberstløjtnant, 1999 midlertidig oberst, 2000 oberst, 2001 midlertidig brigadegeneral, 2003 brigadegeneral og 2004 generalmajor.

Carsten Svenson var 1980-82 næstkommanderende for et kompagni under Sjællandske Livregiment, 1982-83 operationsofficer ved en bataljon under Sjællandske Livregiment, 1984-86 operationsofficer ved 1. Sjællandske Brigade, 1987-89 lærer i logistik og faglig tjeneste ved Forsvarsakademiet, 1989-92 sagsbehandler i Forsvarsministeriets 8. kontor, 1992-93 konstitueret chef for Forsvarsministeriet 9. kontor, 1993 chef for en bataljon under Bornholms Værn, 1993-98 oberstløjtnant i overtalligt nummer og ambassaderåd ved DANATO, 1998-99 chef for en bataljon ved Sjællandske Livregiment, 1999-2000 chef for DANBN/NORDPOLBDE/SFOR, 2000-01 chef for 1. Sjællandske Brigade, 2001-03 militærrådgiver for generalsekretærens særlige repræsentant/UNMIBH, 2003 chef for Fakultetet for Højere Militær Uddannelse ved Forsvarsakademiet, 2003-04 stabschef ved Forsvarsakademiet og 2004-07 Chief of Staff/CC-Land/HQ Heidelberg. Han var 2007-10 chef for Forsvarsakademiet og har siden 2010 været chef for operationsstaben i Forsvarsstaben.

Svensson bærer Kommandørkorset af Dannebrogordenen, Hæderstegnet for god tjeneste ved Hæren (25 år) og medaljen for United Nations Peacekeeping Force in Cyprus (UNFICYP).

Kilder 
 CV for Carsten Svensson (Word-dokument)

Generalmajorer fra Danmark
Personer fra København
Danskere i 1900-tallet
Danskere i 2000-tallet
Kommandører af Dannebrog
Agner Rokos

Agner Rokos (født 19. april 1958 i Nørresundby) er en dansk officer, som var chef for Hærens Operative Kommando fra 2010 indtil den 1. april 2013.

Rokos blev uddannet på Hærens Officersskole 1979-83 og tog Førings- og Stabskursus I 1987-88 og Førings- og Stabskursus II 1992-93 og 2002-03 NATO Defence College i Rom. 1983 blev han premierløjtnant, 1986 kaptajn, 1993 major, 1998 oberstløjtnant, 2001 midlertidig oberst, 2003 oberst, 2003 midlertidig brigadegeneral, 2005 midlertidig generalmajor og 2006 generalmajor.

Han var 1984-85 næstkommanderende for en eskadron under Kongens Jyske Fodregiment, 1985 chef for en eskadron under Kongens Jyske Fodregiment, 1985-86 næstkommanderende for en eskadron under Kongens Jyske Fodregiment, 1986-87 eskadronchef ved Kongens Jyske Fodregiment, 1988-90 operationsofficer ved staben for 1. Jyske Brigade, 1990-91 FN-observatør ved UNMOGIP, 1991-92 operationsofficer ved Dronningens Livregiment, 1993-95 sagsbehandler i studiesektionen under Forsvarskommandoen, 1995-98 sagsbehandler i Forsvarsministeriets 1. kontor, 1998-99 bataljonschef ved Jydske Dragonregiment, 2000-01 chef for Våbenkontrolsektionen ved Forsvarsstaben, 2002 chef ved NORDPOLBDE, SFOR, 2003-05 chef for Den Danske Internationale Brigade, 2005 Deputy Commander/NATO Training Implementation Mission/IRAK, 2005-06 chef for 1. Brigade, 2006-09 Director Joint Forces Training Centre, Bydgoszcz, Polen, 2009-10 chef for Danske Division og fra fra 2010 til 2013 chef for Hærens Operative Kommando.

Dekorationer 
 Kommandørkorset af Dannebrogordenen
 Hæderstegnet for god tjeneste ved Hæren (25 år)
 Hjemmeværnets Fortjensttegn
 Den polske hærs guldmedalje
 NATO-medaljen, The Former Yugoslavia
 NATO-medaljen, NATO Training Mission in Iraq
 FN-medaljen, UN Military Observer Group in India and Pakistan
 US Legion of Merit, Degree of Commander

Kilder 
 CV for Agner Rokos (PDF)

Generalmajorer fra Danmark
Kommandører af Dannebrog
Personer fra Aalborg
Danskere i 1900-tallet
Danskere i 2000-tallet
Personer i Kraks Blå Bog
John Viggo Jensen

John Viggo Jensen, født den 8. september 1935 og død den 11. oktober 2011, er en tidligere dansk atlet medlem af FIF Hillerød, Viking Rønne og Nyvest IF. Han blev dansk mester i tikamp 1958 og modtog samme år Hillerød Prisen af Hillerød Kommune.

Danske mesterskaber 
  1964 Spydkast 61,95
  1959 Spydkast 61,40
  1958 Spydkast 60,38
  1958 Tikamp
  1955 Længdespring 6,50
  1953 Trespring 13,37

Personlige rekorder 
 Spydkast: 65,73 (1958)

Eksterne henvisninger 
 DAF i tal – John Viggo Jensen

Spydkastere fra Danmark
Atleter fra FIF Hillerød
Atleter fra Viking Rønne
Atleter fra Nyvest IF
Mangekæmpere fra Danmark
Længdespringere fra Danmark
Åbo Universitet

Åbo universitet (finsk Turun yliopisto) er et universitet i Åbo i Finland. Det blev oprettet i 1920 og har i dag omkring 18.000 studerende. Universitetet har været statsligt siden 1974. Åbo universitet er landets næststørste universitet og verdens ældste finsksprogede universitet.

Åbo universitet er finsksproget og må iikke forveksles med det svensksprogede Åbo Akademi.

Universitetets bygninger findes overvejende på og ved Universitetsbacken tæt på Åbo Akademi, så at de to har et mere eller mindre sammenfaldende campus. Universitetet har tillige afdelinger i Raumo, Björneborg og Salo.

Rektor for Åbo universitet er professor Keijo Virtanen.

Universitetet blev oprettet for indsamlede midler, hvortil mere end 20.000 personer bidrog. Som minde herom står på hovedbygningen teksten "Vapaan kansan lahja vapaalle tieteelle" ("Et frit folks gave til den frie videnskab"). Finland var blevet selvstændigt få år forinden oprettelsen, og det svensksprogede Åbo Akademi var i 1918 på lignende måde blevet oprettet takket være private midler. Tidligere fandtes i Finland det tosprogede statslige Helsingfors universitet.

Fakulteter 
 Humanistiske fakultet
 Juridiske fakultet
 Matematisk-Naturvidenskabelige fakultet
 Medicinske fakultet
 Pædagogiske fakultet
 Samfundsvidenskabelige fakultet
 Åbo handelshøjskole

Eksterne henvisninger 

 Åbo universitet, officiel hjemmeside 
 Turku Centre for Computer Science (TUCS) 

Universiteter i Finland
Etableret i 1920
Peter Kühnel

Peter Kühnel (født 4. marts 1953 i Svendborg) er en dansk officer.

Kühnel blev menig 1972. Han blev uddannet på Hærens Officersskole 1974-78 og tog Føringskursus og Stabskursus I 1982, Operations- og Stabskursus i Tyskland 1983-85 og blev videreuddannet på NATO Defense College i Rom i 2003. 2004 tog han SACEUR Higher Command Course. 1973 blev han sergent, 1978 premierløjtnant, 1983 kaptajn, 1987 major, 1992 oberstløjtnant, 1998 oberst og 2003 generalmajor.

1979-82 var Kühnel næstkommanderende i panserinfanterikompagni ved Fynske Livregiment, 1982-83 operationsofficer i staben ved Jyske Division, 1985-88 næstkommanderende for Operationssektionen ved Jyske Division, 1988-90 næstkommanderende for T-sektionen ved Vestre Landsdelskommando, 1990-91 militær assistent for chefen for Hærens Operative Kommando, 1991-92 chef for Operationssektionen ved 1. Jyske Brigade, 1992 chef for Operationssektionen ved DANCON UNPROFOR, 1992-94 bataljonschef ved Slesvigske Fodregiment, 1994 chef for Føringsafdelingen ved Hærens Kampskole, 1995-96 chef for Beredskabs- og Øvelsessektionen i Forsvarsstaben, 1996-98 leder af faggruppen for landoperationer, tillige kursusleder ved Forsvarsakademiet, 1998-99 chef for 3. Jyske Brigade, 1999-2002 chef for Planlægningsafdelingen i Forsvarsstaben, 2002 stabschef i KFOR Rear, senere NATO Headquarters, Skopje, 2003-04 Assistant Chief of Staff/Logistics and Infrastructure Division/RHQ AFNORTH, 2004-06 Director of the Joint Forces Training Centre i Bydgoszcz, Polen, 2006-07 chef for Danske Division, 2008-10 chef for Operationsstaben i Forsvarskommandoen og har siden 2010 været chef for Danske Division.

Kühnel bærer Kommandørkorset af 1. grad af Dannebrogordenen, Hæderstegnet for god tjeneste ved Hæren (25 år) og Hjemmeværnets Fortjensttegn.

Kilder 
 CV for Carsten Svensson (Word-dokument)

Generalmajorer fra Danmark
Personer fra Svendborg
Danskere i 1900-tallet
Danskere i 2000-tallet
Kommandører af 1. grad af Dannebrog
Personer i Kraks Blå Bog
Klaus L. Axelsen

Klaus Langballe Axelsen (født 2. november 1947 på Frederiksberg) er en forhenværende dansk officer i Flyvevåbnet.

Han er søn af Poul Erik Therkildsen (død 2000) og Grethe Axelsen (død 1976). Axelsen blev pilotuddannet i Flyvevåbnet, avancerede 1979 til kaptajn, 1984 til major, og som oberst blev han i 1990 chef for Flyvestation Aalborg, hvor han var indtil 1993. I 1994 blev Klaus Axelsen udnævnt til generalmajor og chef for Forsvarsstabens Operations- og Driftsstab. Fra 2002 var han chef for Flyvematerielkommandoen og 2004 direktør for Forsvarets Materieltjeneste.

General Jesper Helsø reformer af Forsvaret medførte angiveligt, at flere officerer, hvis ansvarsområder ville blive beskåret, forlod Forsvaret i 2006. Først forlod Klaus Axelsen Forsvaret i stedet for at tiltræde som chef med beskårede beføjelser for den nye Forsvarets Materieltjeneste. I stedet blev Klaus Axelsen ansat i A.P. Møller - Mærsk i en nyoprettet stilling som chef for Group Health, Safety & Environment med titel af Group Vice President.

Axelsen blev 1. oktober 2004 Kommandør af 1. grad af Dannebrogordenen og bærer også Hæderstegnet for god tjeneste ved Flyvevåbnet og Medaljen for Udmærket Lufttjeneste.

Han bor i Fredensborg, er gift med inspektør Lisbet Hybschmann Axelsen og har tre døtre.

Kilder 
 "Generalen gik til Mærsk", Fyens.dk, 2. november 2007.

Generaler i Flyvevåbnet
Kommandører af 1. grad af Dannebrog
Danskere i 1900-tallet
Danskere i 2000-tallet
A.P. Møller - Mærsk
Erhvervsfolk fra Danmark
Personer i Kraks Blå Bog
Personer fra Frederiksberg
Direktører for tjenester i Forsvaret
Hällingsåfallet

Hällingsåfallet er et vandfald, og siden 1971 et naturreservat, i Strömsunds kommun i det nordligste Jämtland i det nordlige Sverige. Vandfaldet ligger i Hallingsån, er 42 meter højt og løber gennem en 800 meter lang kløft. 10 hektar af området omkring vandfaldet udgør i dag et Natura 2000-dedikeret område. Naturreservatet udgøres af én hektar med alpine vandløb med urterig strandvegetation, ½ hektar basiske højlandsskrænter, ½ hektar silikate højlandsskrænter og otte hektar vestlig taiga. På grund af den høje luftfugtighed findes der mange rødlistede arter, hvoraf to lavarter er akut truede.

Kildehenvisninger 
Norrländsk uppslagsbok, 2. bind, 1994
 Hällingsåfallets naturreservat 

Jämtlands län
Vandfald i Sverige
Naturreservater i Sverige
Etableret i 1971
Autonomia

Autonomia Operaia eller bare Autonomia var en italiensk ikke-parlamentarisk bevægelse på venstrefløjen der var særligt aktiv mellem 1976-78. Autonomia opstod i 1972 ikke som et parti men som et mødested for forskellige venstrefløjstendenser der modsatte sig reformisme og i stedet ønskede at indfri radikale krav gennem fx direkte aktion. Bevægelsen havde rødder i organiseringer som Potere Operaio (skabt efter maj 1968) og Lotta Continua og har sidenhen fået en vigtig inspirerende rolle for den autonome bevægelse.

Af konkrete, direkte aktioner organiserede Autonomia bl.a. afgiftstrejker i kollektivtrafikken, så kaldt selvreduktion (autoriduzione) af priserne på fødevarer og forsvar af familier der var truede med at blive smidt ud af deres bolig.

I skandinavien er fx planka.nu, solidaritetskassen for gratister i kollektivtrafikken, inspirerede af Autonomias taktikker.

Noter 

Italiens politik
Tillabéri

Tillabéri (også: Tillabéry) er hovedstaden i regionen Tillabéri i Niger og har godt 50.000 indbyggere (2010).

Geografi 
Tillabéri ligger i den sydvestlige del af landet i den sydlige del af Sahelzonen ved floden Niger, omkring 120 kilometer nordvest for Nigers hovedstad Niamey. Nabokommunerne er Sinder mod nord, Sakoïra mod øst, Kourteye mod syd og Gothéye mod vest.

Byer i Niger